Twee osse weeg saam 2,5 ton | Landbou
Die twee reusagtige osse met 'n Beefmaster-tipe koei van 602 kg tussen hulle. Links is die Chianina-os van 1 290 kg (816 kg aan die haak) en regs staan die Belgiese Blou-os van 1 180 kg (760 kg aan die haak). Foto: Simone Kauert
Twee osse wat die skaal saam op 2,5 ton getrap het, het bykans R100 000 behaal op 'n veiling wat tydens die Windhoek-skou in Namibië gehou is om geld vir die skou se beestekomitee in te samel.
Albei osse was ses jaar oud en is deur dr. Alfred Dippenaar van Wagnou-boerdery, Gobabis, ingeskryf. Die swaarste os was Gentle Giant, 'n kruising tussen 'n Chianina-bul en 'n Simbra-tipe koei, en het lewend 1 290 kg (droë gewig) geweeg en 816 kg (warm gewig) uitgeslag. Sy karkas is vir R50 000 deur mnr. John Pearson van die Brakwater-abattoir by Windhoek aangekoop.
Die twee karkasse in die abattoir. Links hang die Chianina-karkas met dr. Alfred Dippenaar by hom, en regs is die Belgiese Blou-karkas en mnr. John Pearson. Foto: Wagnou-boerdery
Die Chianina-karkas van 816 kg in die koelkamer. Agter is gewone karkasse. Foto: Wagnou-boerdery
Die tweede os, Big Blue, was 'n Belgiese Blou-Simbra-kruising wat lewend 1 180 kg en 760 kg aan die haak geweeg het. Pearson het hierdie karkas vir R46 000 gekoop.
Die Chianina het lewend bykans soveel soos die hele Springbok-rugbyspan geweeg. Mnr. Sigi von Lüttwitz, uittredende voorsitter van die skou se beestekomitee, sê hulle het sowat R10 700 verdien uit die verkoop van lootjies waar mense die osse se wigte moes raai, asook uit die 7% veilingskommissie wat deur Wagnou-boerdery geskenk is.